## Uredba o mjerilima za razvrstavanje javnih cesta

### NN 63/1999 (21.6.1999.), Uredba o mjerilima za razvrstavanje javnih cesta

# VLADA REPUBLIKE HRVATSKE

Na temelju članka 5. stavka 1. Zakona o javnim cestama
(»Narodne novine«, br. 100/96 i 76/98) i članka
29. stavka 1. Zakona o Vladi Republike Hrvatske (»Narodne
novine«, broj 101/98), Vlada Republike Hrvatske je na sjednici
održanoj 17. lipnja 1999. godine, donijela

## UREDBU

### O MJERILIMA ZA RAZVRSTAVANJE JAVNIH CESTA

Članak 1.

Ovom Uredbom utvrđuju se mjerila na temelju kojih se javne
ceste razvrstavaju u državne, županijske i lokalne ceste.

Članak 2.

Mjerila iz članka 1. ove Uredbe jesu:

- osnovna,

- dopunska,

- korektivna.

Članak 3.

Osnovnim mjerilima određuje se društveno, prometno i
gospodarsko značenje cestovnog pravca.

Dopunskim mjerilima određuje se značenje cestovnog
pravca koji je u funkciji povezivanja značajnih prometnih,
povijesno-kulturnih, prirodnih, turističkih, zdravstvenih
i sportsko-rekreacijskih lokaliteta.

Korektivna mjerila se odnose na posebne okolnosti i uvjete kojima
se omogućuje:

- određivanje trase javne ceste kroz grad i urbano područje,

- određivanje pojedinog cestovnog pravca u odnosu na posebne
prostorne vrijednosti i na elemente prometnog opterećenja.

Članak 4.

Prema osnovnim mjerilima iz članka 3. stavka 1. ove Uredbe,
u državne ceste razvrstavaju se:

1. ceste koje su međunarodnim i međudržavnim sporazumima
određene kao europske (E) ceste;

2. ceste koje povezuju cjelokupni teritorij Republike Hrvatske;

3. ceste koje Grad Zagreb uključuju u cestovnu mrežu
Republike Hrvatske i Europe;

4. ceste koje povezuju Grad Zagreb sa sjedištem županija;

5. ceste koje međusobno povezuju sjedišta županija,
uključujući i gradove Pulu i Križevce;

6. ceste koje povezuju sjedišta županija s većim
regionalnim sjedištima susjednih država (gradovi veći
od 100.000 stanovnika);

7. cestovne okosnice velikih otoka;

8. ceste koje ostvaruju kontinuitet razvrstane državne ceste
kroz gradove.

Dopunska mjerila iz članka 3. stavka 2. ove Uredbe, za
razvrstavanje javnih cesta u državne ceste odnose se na priključne
ceste, koje povezuju državnu mrežu cesta s:

1. međunarodnim zračnim lukama;

2. morskim lukama od osobitog međunarodnog gospodarskog interesa
za Republiku Hrvatsku;

3. državnim riječnim lukama;

4. međunarodnim cestovnim graničnim prijelazima;

5. trajektnim lukama kojima se ostvaruje kontinuitet državne
cestovne mreže;

6. gradovima.

Članak 5.

Prema osnovnim mjerilima iz članka 3. stavka 1. ove Uredbe,
u županijske ceste razvrstavaju se:

1. ceste koje povezuju sjedišta županija s gradovima
i općinskim sjedištima;

2. ceste koje povezuju sjedišta gradova i općina međusobno;

3. zamjenske ceste uz građevine i dionice s naplatom cestarine;

4. značajne ceste unutar urbaniziranih područja
preko kojih se ostvaruje veza grada ili gradskih dijelova s državnim
cestama.

Dopunska mjerila iz članka 3. stavka 2. ove Uredbe, za
razvrstavanje javnih cesta u županijske ceste odnose se na
priključne ceste koje povezuju državne i županijske
ceste s:

1. morskim lukama i riječnim lukama županijskog značenja;

2. zračnim lukama;

3. željezničkim kolodvorima;

4. robnim terminalima;

5. turističkim i sportsko-rekreacijskim lokalitetima;

6. lokalitetima i građevinama ubilježenim u državnim
registrima kao povijesno-kulturna ili prirodna baština;

7. naseljima većim od 300 stanovnika, s tim da je udaljenost
početka naselja od razvrstane ceste veća od 500 m;

8. međudržavnim cestovnim graničnim prijelazima.

Članak 6.

Prema osnovnim mjerilima iz članka 3. stavka 1. ove Uredbe,
u lokalne ceste razvrstavaju se:

1. ceste koje povezuju sjedište grada, odnosno općine
s naseljima s više od 50 stanovnika unutar grada ili općine;

2. ceste u urbanom području koje povezuju gradske četvrti
sa županijskim cestama;

3. ceste koje povezuju susjedne gradske četvrti međusobno.

Dopunsko mjerilo iz članka 3. stavka 2. ove Uredbe, za
razvrstavanje javnih cesta u lokalne ceste, odnosi se na priključne
ceste koje povezuju prometne, povijesno-kulturne, prirodne, turističke,
zdravstvene i sportsko-rekreacijske lokalitete, gradskog ili općinskog
značenja s lokalnom ili županijskom cestom odnosno
državnom mrežom cesta.

Članak 7.

Prema korektivnim mjerilima iz članka 3. stavka 3. ove
Uredbe, u javne ceste u gradovima razvrstavaju se ceste koje ostvaruju
kontinuitet javne ceste kroz gradove, kao početna, završna
ili prolazna dionica.

Članak 8.

Korektivna mjerila iz članka 3. stavka 3. ove Uredbe, primjenjuju
se nakon postupka razvrstavanja javnih cesta tako da:

1. trasu državne ceste kroz grad odnosno urbano područje
određuje Ministarstvo pomorstva, prometa i veza, uz mišljenje
nadležnog županijskog ureda odnosno ureda Grada Zagreba;

2. trasu županijske ili lokalne ceste kroz grad odnosno urbano
područje, određuje nadležni županijski ured,
uz mišljenje jedinice lokalne samouprave, a kroz Grad Zagreb
određuje nadležni ured Grada Zagreba.

Članak 9.

Vrsta javne ceste može prijeći u nižu ili višu
vrstu javne ceste ako se:

1. promijene mjerila po kojima je utvrđena njena vrsta;

2. bitno poveća ili smanji veličina prometa koji
se odvija na njoj.

Javnom cestom smatra se i planirana cesta, a ta cesta postaje
javna cesta odmah nakon izgradnje.

Dio postojeće javne ceste koji se ne poklapa s trasom novoizgrađene
javne ceste, prelazi u nižu skupinu javnih cesta, odnosno
u cestu koja nije javna cesta.

Članak 10.

Danom stupanja na snagu ove Uredbe prestaje važiti Odluka
o mjerilima za razvrstavanje javnih cesta (»Narodne novine«,
br. 19/97 i 23/97).

Članak 11.

Ova Uredba stupa na snagu danom objave u »Narodnim novinama«.

Klasa: 340-01/99-03/03
Urbroj: 5030116-99-2
Zagreb, 17. lipnja 1999.

Predsjednik
**mr. Zlatko Mateša,** v. r.

Uredba, NN 63/1999-1162